**[Tájékoztató kutak fennmaradási engedélyéről](http://szeghalom.hu/index.php/aktualis/hirek/466-tajekoztato-kutak-fennmaradasi-engedelyerol)**

A hatályos jogi szabályozás – a vízgazdálkodásról szóló 1995. évi LVII. törvény, valamint a vízgazdálkodási hatósági jogkör gyakorlásáról szóló 72/1996. (V. 22.) Korm. rendelet – alapján a vízjogi létesítési engedély nélkül megépített vízilétesítményekre - **az ásott és fúrt kutakra -** az ingatlan tulajdonosának**vízjogi fennmaradási engedélyt kell kérni**. A szabályozás célja annak felmérése, hogy a lakosság milyen mértékben avatkozik be a meglévő és védendő vízbázisba, valamint az, hogy legalizálni lehessen a vízkivételi helyeket.

A rendelkezés szerint a létesítő (tulajdonos) mentesül a vízgazdálkodási bírság fizetése alól abban az esetben, ha a 2016. június 4. napját megelőzően engedély nélkül létesített kutakra legkésőbb **2018. december 31-ig** fennmaradási engedélyt kér.

A  jegyző engedélye szükséges az olyan kút létesítéséhez, üzemeltetéséhez, fennmaradásához és megszüntetéséhez, amely a következő **feltételeket együttesen** teljesíti:

* a kormányrendelet szerinti védőterület, valamint karszt- vagy rétegvízkészlet igénybevétele, érintése nélkül, és 500 m3/év vízigénybevételt meg nem haladóan kizárólag talajvízkészlet vagy parti szűrésű vízkészlet felhasználásával üzemel,
* épülettel vagy annak építésére jogosító hatósági határozattal, egyszerű bejelentéssel rendelkező ingatlanon van, és magánszemélyek részéről a házi ivóvízigény és a háztartási igények kielégítését szolgálja, és
* nem gazdasági célú a vízigény.

**Minden egyéb vízilétesítmény esetében a Katasztrófavédelmi Igazgatóság dönt az engedélyről, fennmaradási engedélyről.**

**A kút jegyzői engedélyezésének feltétele:**

1. a kitermelt víz használata során keletkező szennyvíznek a környezetet nem veszélyeztető módon való elhelyezése,
2. a kormányrendelet szerinti követelmények maradéktalan teljesítése,
3. a fúrt kút fennmaradásának engedélyezése esetén – az illetékes vízügyi hatóságnak szakértőként történő bevonásával – annak megállapítása, hogy a kút nem veszélyezteti a vízkészletek védelméhez fűződő érdekeket.

Az engedélyezési **eljárás ügymenete:**

1. A vízjogi fennmaradási engedélyre vonatkozó kérelem- nyomtatvány és műszaki dokumentáció benyújtása

2. Eljárási illeték: 5.000 Ft értékű illetékbélyeg lerovása

A kérelem személyesen vagy postai úton nyújtható be :

- a Bázakerettyei Közös Önkormányzati Hivatalnál (8887 Bázakerettye, Fő út 4.)

- a Bázakerettyei Közös Önkormányzati Hivatal Csörnyeföldi Kirendeltségén: 8873 Csörnyeföld, Fő u.8.

**Dr. Resch Karolina**

*jegyző*